
Мелуан 22-рэ хуэмыщIауэ мэпсэу
Ди къэралым щыпсэухэм я бжыгъэр 146.267.288-рэ мэхъу, УФ-м СтатистикэмкIэ и комитетым мы илъэсым и пэщIэдзэм ирихьэлIэу зэритхамкIэ.
«Абыхэм ящыщу мелуан 22-р хуэмыщIауэ мэпсэу. Нэхъ дызыгъэгузавэри тхьэмыщкIэхэм, зыхуей хуэмызэхэм я нэхъыбапIэр сабий зыщIэс унагъуэу зэрыщытырщ», — жиIащ УФ-м и Правительствэм и УнафэщIым и къуэдзэ Голодец Ольгэ. Вице-премьерым жиIащ абыхэм защIэгъэкъуэнымкIэ къэралым и пщэ къалэнышхуэ къызэрыдэхуэр икIи ахэр гъэзэщIэным хуэгъэза программэ щхьэхуэхэри щыIэщ.
«Къэралыр зыхэт экономикэ гугъуехьхэм, псом япэрауэ, кърикIуащ лэжьакIуэхэм я улахуэхэм кIэрыхуныр. Куэдым я псэукIэр екIэкIуэныр къызыхэкIари аращ, — жиIащ вице-премьерым. — ЦIыхухэм IэнатIэ яIэным хуэгъэза программэм ипкъ иткIэ яубзыхуахэр зэфIэгъэкIа хъуами, щытыкIэ гугъум абы и фIыгъэкIэ цIыху минищэм щIигъу къикIами, къэрал дэIэпыкъуныгъэ хуэныкъуэхэм я бжыгъэр иджыри куэд мэхъу».
Нэхъ гурыхуэ дыдэр наIуэ къохъу
Китайм щыщ Цзинань къалэм иджыблагъэ щекIуэкIащ гурыхуагъэмкIэ дунейпсо чемпионат — мемориадэ жыхуаIэр. Ар илъэс 24-рэ хъуауэ къызэрагъэпэщ.
Абы кърихьэлIат дуней псом щынэхъ гурыхуэ дыдэхэм ящыщу цIыху миным щIигъу. Зэпеуахэм я нэхъыщIэр илъэс 13, я нэхъыжьыр илъэс 60 хъурт.
Зэпеуэ гъэщIэгъуэным щытекIуащ КНР-м щыщ, илъэсипщI зи ныбжь Цзяшо Янь хъыджэбз цIыкIур. Зы сыхьэтым къриубыдэу абы бжыгъэу 1080-рэ игу ириубыдэфащ. ГъэщIэгъуэнт куэзырхэмкIэ ирагъэкIуэкIа зэпеуэри. Куэзыр 646-рэ зэхагъэзэрыхьщ, ахэр стIолым хутралъхьэри, Янь ирикIуэурэ абыхэм ирагъэплъащ, иужькIэ я «джанэхэм» фIэкIа умылъагъуу къызэрагъэдзэкIыжащ. Хъыджэбз цIыкIум абдежми зыри щызэхигъэзэрыхьакъым: куэзырым и цIэр ириIуэмэ, ар къызэрагъэдзэкIыурэ щыуагъэншэу жиIэжыфащ сыт хуэдэр дэнэ деж щылъми.
Мемориадэр зэрекIуэкI 1991 гъэ лъандэрэ а зэхьэзэхуэм щытекIуахэм я нэхъыщIэ дыдэщ Янь.
